  Майя Бывальцева Удмуртиын 2020-тӥ арын «Кышкыттэм но ӟечлыко автомобиль сюресъёс» йӧскалык ӵектосъя тупатъяно улосвыл сюресъёслэн нырысь-валысь лыдметсы (список) тодмо луиз. Сое 18-тӥ инвожое элькунысь транспортъя но сюрес возёсъя министерство бордын ужась мер кенешлэн пумиськоназ юнматӥзы. Со сярысь ӵектослэн улосвыл офисэзлэн пресс-службаез ивортэ. Нырысь-валысь лыдметэз Управтодор ӵектӥз. Сое кылдытон понна удысэтысь ӧнерчиос улосвыл сюресъёсты эскеронъя бадӟым ужез быдэстӥзы. Объектъёсты быръён дыръя котькуд сюреслэсь мерлыко кулэлыксэ лыдэ басьтӥзы, нимысьтыз саклык ёрос центръёсты герӟась трассаослы висъязы. Кызьы вераз Удмуртиысь транспортъя но сюрес возёсъя министрлэн воштӥсез Ирина Шкляр, объектъёсты мер огазеяськонъёслэсь сӥзёнъёссэс лыдэ басьтыса бырйизы, соос тупатъян ужъёсты пӧртэм трассаосысь пичи люкетъёслы люкыны кулэ ӧвӧл шуыса веразы. Ми лыдметэз куинь пала мынонъя люкимы: лымшор – со Алнаш – Грак сюреслэн кык люкетэз но Кизнер – Грак кык люкетэз; шор, шундыпуксён палэз басьтыса – со Ижкар – Ува, кудзэ ми берло аръёсы люкетэн-люкетэн лэсьтӥськом, Нылга – Вавож – мускыт улӥсь люкетэз, Пичи Пурга – Улӥ Кечол – озьы ик та арысь ужез азьланьтон, Можга – Вавож, Сьӧлта котыр сюрес но мукетъёсыз. Эшшо уйпал ёрос – со Киров пала мынон – Глаз – Яр – Пудем сюреслэн кык люкетэз, Эгра – Глазкар, озьы ик Дэбес – Кез, Эгра – Красногорск трасса но мукетыз Ирина Шкляр, Удмуртиысь транспортъя но сюрес возёсъя министрлэн воштӥсезОзьы улосвыл сюресъёслэн оглом 80 иськем пала 20 люкетъёссылэсь лыдмет кылдӥз. Мер кенешлэн тросэз ёзчиосыз сое воштытэк юнматон понна куаразэс сётӥзы. Министерствоын кичӧлтэмъя, тупатъяно сюресъёсты быръён ужез куартолэзе ик кутскизы. Со ужкагазъёс дасяны но торгъёсы вазьгес потон понна кулэ вал. Озьы сюрес лэсьтӥсь предприятиос вань материалъёсты толалтэ тужгес пичи дунъёсын басьтыны быгатозы ни. Кышкыттэм но ӟечлыко автомобиль сюресъёс» йӧскалык ӵектосэз кунлэн кивалтӥсез Владимир Владимирович Путин чакласа возе. Отын дыръя туж чурыт куронъёс пуктэмын. Соин ик, кылсярысь, материалъёслэн ӧвӧлтэменызы яке бер вутэмен сэрен кылдыны быгатӥсь ӝеганъёсты ми азьвыл ик палэнтыны кулэ Ирина Шкляр, Удмуртиысь транспортъя но сюрес возёсъя министрлэн воштӥсез2020-тӥ арын тупатъяны чаклам сюресъёслэн лыдметэнызы министерстволэн сайтаз тодматскыны луэ.  Тодэ вайытом, та нуналъёсы Глазкар котыртӥ сюресэз тупатъян ужъёсты йылпумъязы. Тегъёс: Авто Ижкар Удмуртия сюресъёс тупатъянужъёс транспортъяносюресвозёсъяминистерство  